9 Momaukwaneumbo aBetel mahapu omu na ovanamido naavo vehe na oukolele. Ovamwatate ovo ve li ovapashukili meeBetel ohava yavelele ovapiya ovadiinini ovo mokuunganeka va kufe ombinga moilonga yokuudifa okupitila mongodi nokushanga eenhumwafo. Bill, oo e na omido 86 noha shangele ovanhu ovo ve li koitukulwa ye likalela eenhumwafo, okwa ti: “Otwa pandula oufembanghenda wokushanga eenhumwafo.” Nancy, oo e li pokuwanifa omido 90, okwa ti: “Ihandi tale ko okushanga eenhumwafo ku li ashike onghedi yokutula eembapila mekutu. Oku li onghedi imwe yokukufa ombinga moilonga yokuudifa. Ovanhu ova pumbwa okushiiva oshili.” Ethel, oo a dalwa mo 1921, okwa ti: “Ouyahame ou li oshitukulwa shonghalamwenyo yange. Omafiku amwe ohandi lihange nokuli handi nyengwa okudjala.” Ashike nande ongaho, oha hafele okuyandja oundombwedi okupitila mongodi noku na omalishuneko amwe mawa. Barbara, oo paife e na omido 85, okwa yelifa a ti: “Molwaashi nghi na vali oukolele ohandi mono shidjuu okukufa ombinga moilonga yokuudifa pandjikilile. Ashike elongekido lokuudifa to longifa ongodi ole shi ningifa shipu okupopya navamwe. Tangi Jehova!” Meni lomudo umwe, ongudu yovanamido ovadiinini oya li ya longa eevili 1 228 moukalele, ya shanga eenhumwafo 6 265, ya denga eengodi lwoikando 2 000 noya yandja oishangomwa 6 315. Kape na omalimbililo, eenghendabala odo oda hafifa omutima waJehova. — Omayel. 27:11.